**INNLANDET FYLKE 1. januar 2020**

***TAKKE - OG FORBØNN***

**L:** *Gud, du er innerst i alt liv – i skapelsens innland -*

*og dekker hver morgen i øst*

*et alter med livgivende lys:*

*først til fjellene*

*så skogene*

*dalene*

*engene*

*åkrene*

*og til alt levende vi er forbundet med.*

**Alle: Gud vi takker deg!**

**L:** *Livsvevens Gud, takk for din store skaperglede -*

*for hvert lite atom og for himmelens vide horisont.*

*Vi takker for vannets mysterium. Veven av sjøer, elver, bekker og kilder i Innlandet forener oss med alt levende. Minn oss om at det vi gjør mot vannet, det gjør vi imot fisker, fugler, dyr og alle vekster og mot oss selv. Slik vannet renses i fjell og daler, rens bort vår likegyldighet når livet trues på jorden.*

**Alle: Gud vi ber deg!**

**L:** *Fellesskapets Gud, gi oss blikk for de store sammenhenger.*

*Øk vår undringsevne, ydmykhet og raushet til hverandre, styrk respekten for livets mangfold og store variasjon. Lær oss å gå hverandre i møte med åpne armer så felleskapet styrkes og gir håp til alle for framtiden.*

**Alle: Gud vi ber deg!**

**Alle: *Vår Far i himmelen!  
La navnet ditt helliges.  
La riket ditt komme.  
La viljen din skje på jorden slik som i himmelen.  
Gi oss i dag vårt daglige brød,  
og tilgi oss vår skyld, slik også vi tilgir våre skyldnere.  
Og la oss ikke komme i fristelse,  
men frels oss fra det onde.  
For riket er ditt og makten og æren i evighet.  
Amen.***